Anne Grete Holmsgaard (SF), 2010-04-06:
I SF støtter vi, at der laves en klimalov.
Hvorfor gør vi så det?
Hvorfor er det så vigtigt på det her område?
Ja, den mest åbenlyse årsag til det er jo, at den globale opvarmning ikke forsvinder, selv om man kigger den anden vej.
Den er der, og den fortsætter, medmindre vi gør noget ved den.
Den kan vi så vælge at gøre så lidt som muligt ved, eller vi kan vælge at gøre noget effektivt ved den.
Nogle siger: Jamen herregud, Danmarks udslip er jo ikke ret stort, så hvad betyder det?
Det, der er vigtigt, ved at vi gør noget, er, at vi viser, at det her faktisk kan lade sig gøre, hvad det jo kan.
Vi viser, at et samfund, som har en ret stor velstand, kan håndtere det her problem og kan gøre det ordentligt.
Den anden årsag til, at det er vigtigt at gøre noget ved det, er, at hvis vi fastholder os selv i så stor en afhængighed af fossile brændsler, som vi gør i øjeblikket, får vi en meget stor regning.
Det bliver dyrt.
Lige i øjeblikket er olie og gas ikke så dyrt, fordi der er økonomisk krise.
Men når man kigger på tallene bagved, kan man se, at forbruget af olie er større end det, vi rent faktisk producerer på globalt plan.
Det betyder én ting, nemlig at prisen kommer til at gå op.
Så jo hurtigere vi rykker på det her område, jo større sikkerhed har vi også for, at danskerne ikke bliver udsat for voldsomme prishop, som vil påvirke deres økonomi ganske alvorligt.
Den tredje årsag er, at vi jo faktisk har så stor viden på de her områder med energibesparelser og vedvarende energi, og at vi har en bred række af virksomheder, som er smadder kompetente inden for området.
Så hvad handler det her om?
Det handler om at nedbringe udslippet, det handler om økonomi, og det handler om at skabe job.
Det er rent faktisk fornuftigt at få ind i en lov.
Jeg var lidt ked af, at klima- og energiministeren var ret afvisende over for det her og sagde, at vi ikke vil have en rigid lov.
Det behøver jo ikke at være en rigid lov.
Man kan jo tænke en lov på mange forskellige måder.
Vi forpligter os på at evaluere os selv og justere, hvis vi ikke når vores mål, og gør klimaministeren til den – kan man sige – der er vagthund over for de andre ministre, som selvfølgelig alle sammen, eller i hvert fald mange af dem, vil have stor indflydelse på, hvad der sker på klimaområdet.
Det er jo sådan set lidt den rolle, som finansministeren har på det økonomiske område over for de andre ministre i øjeblikket, altså at der er en, der siger: Det her går, det her går ikke.
Så det handler i bund og grund om at forpligte sig på det her område.
Jeg spurgte klima- og energiministeren for ikke så lang tid siden i et samråd: Når Danmark nu i EU har sagt ja til, at vi inden 2050 skal have vores udslip ned med et sted mellem 80 og 95 pct., betyder det så, at Danmark vil tage sin fair share, sin andel af det her?
Det ville ministeren noget overraskende ikke sige ja til.
Det understreger jo behovet for, at vi rent faktisk får besluttet det her, at vi vil tage vores andel af det.
Det vil vi selvfølgelig også, fordi vi har et særlig stort udslip pr. indbygger, også målt i forhold til resten af EU-området.
Jeg blev selvfølgelig lidt bekymret, når ministeren ikke engang ville sige ja til noget så enkelt.
Vi har så diskuteret – eller nogle af ordførerne har diskuteret – i dag, at der jo kommer et udspil fra regeringen om, og det har klima- og energiministeren også sagt, hvordan vi vil klare vores målsætninger inden for det, der hedder det ikkekvoteomfattede område, dvs. udslippet fra vores transportsektor, udslippet fra landbruget og udslippet fra individuel boligopvarmning, sådan nogenlunde.
Det kommer så, som ministeren har sagt, inden der kommer VM i fodbold.
Det er vistnok den 5. juni eller sådan noget at det starter.
Det ved ministeren sikkert bedre end jeg.
Problemet er bare, at det i den målsætning rent faktisk er sådan, at Danmark kan købe sig til tre fjerdedele af sine forpligtelser.
Det vil sige, at hvis man kører den der lavtflyvende kurs, kan man sådan set komme igennem det her uden at gøre ret meget.
Det er lidt det samme, vi har gjort med Kyotoforpligtelserne, hvor vi indtil videre har brugt 1,2 mia. kr., tror jeg det er, til at købe os fri frem for at investere de penge i Danmark i noget, der rent faktisk skaber job i Danmark.